ศาลฯนัดไต่สวนคำร้อง “วุฒิศักดิ์” ยื่นฟื้นฟูฯ 31 ส.ค.นี้ หลังขาดทุนเรื้อรัง
ศาลฯนัดไต่สวนคำร้อง "วุฒิศักดิ์" ยื่นฟื้นฟูฯ 31 ส.ค.นี้ หลังขาดทุนเรื้อรัง
ศาลฯนัดไต่สวนคำร้อง "วุฒิศักดิ์" ยื่นฟื้นฟูฯ 31 ส.ค.นี้ หลังขาดทุนเรื้อรัง
13 ก.ค. 2563

ผู้สื่อข่าวรายงานว่า วานนี้ (12 ก.ค.63)​ นายเกิดผล แก้วเกิด ทนายความชื่อดัง โพสต์ข้อความผ่านเพจเฟซบุ๊ก ระบุ วุฒิศักดิ์ คลินิก คลินิกเสริมความงามระดับประเทศ เจ้าของสโลแกน “เพราะความสวยรอไม่ได้” ยื่นคำร้องขอต่อศาลล้มละลายกลาง ขอฟื้นฟูกิจการ หลังประกาศล้มละลาย เป็นหนี้กว่า 10 ล้านบาท โดยศาลนัดไต่สวนคำร้องวันที่ 31 สิงหาคม 2563
พร้อมกับโพสต์รูปภาพเอกสารคำประกาศศาลล้มละลายกลาง ซึ่งมีใจความว่า บริษัท วุฒิศักดิ์ คลินิก อินเตอร์ กรุ๊ป จำกัด ยื่นคำร้องขอฟื้นฟูกิจการต่อศาล เนื่องจากมีหนี้สินล้นพ้นตัวเป็นมูลค่าหนี้กับเจ้าหนี้ไม่น้อยกว่า 10 ล้านบาท แต่กิจการของลูกหนี้ยังมีเหตุอันสมควร และช่องทางที่จะฟื้นฟูกิจการ จึงขอให้ศาลล้มละลายกลางมีคำสั่งให้ฟื้นฟูกิจการ โดยศาลล้มละลายกลางได้รับคำร้องเมื่อวันที่ 27 เม.ย. 2563 และมีคำสั่งนัดไต่สวนคำร้องในวันที่ 31 ส.ค. 2563 เวลา 9.00 น.

ทั้งนี้ บริษัท วุฒิศักดิ์ คลินิก เริ่มเปิดตัวเข้าสู่วงการธุรกิจคลินิกเสริมความงามและผิวพรรณ เมื่อปี 2544 โดย 3 ผู้ก่อตั้งได้แก่ นายแพทย์วุฒิศักดิ์ ลิ่มพานิช, นายพลภัทร จันทรวิเมลือง และนายณกรณ์ กรณ์หิรัญ ถือเป็นผู้บุกเบิกในการทำการตลาด และสร้างแบรนด์คลินิกแบบครบวงจร ผ่านสื่อหลักทุกช่องทาง รวมถึงเป็นรายแรกๆ ที่นำเอา ศิลปินดาราฮอต มาเป็นพรีเซนเตอร์ ภายใต้สโลแกน “เพราะความสวยรอไม่ได้”
และดำเนินกิจการมาเป็นเวลาหลาย 10 ปี จนกระทั่ง วุฒิศักดิ์ คลินิก เข้าสู่ยุครุ่งเรืองถึงขีดสุด ในปี 2556 สามารถขยายสาขาออกไปได้ถึง 120 สาขาในไทย และ 11 สาขาในต่างประเทศ (สปป.ลาว กัมพูชา เวียดนาม และพม่า)
ต่อมาปี 2557 บริษัท อี ฟอร์ แอล เอม จำกัด (มหาชน) หรือ EFORL ผู้นำเข้าและจัดจำหน่ายอุปกรณ์เครื่องมือแพทย์ ได้เข้าซื้อหุ้นของ วุฒิศักดิ์ คลินิก ด้วยจำนวนเงินกว่า 3,500 ล้านบาท สัดส่วน 60 % ผ่านบริษัทลูก ดับบลิวซีไอ โฮลดิ้ง โดยกู้มาจากสถาบันการเงินในประเทศ พร้อมกับเตรียมนำบริษัทลูกเข้าตลาดหลักทรัพย์ (แต่แผนดังกล่าวก็ถูกเลื่อนออกไป)
โดยภายหลังเข้าซื้อกิจการ วุฒิศักดิ์ คลินิก ทำให้หุ้น EFORL ราคาพุ่งสูงไปถึง 1.97 บาท/หุ้น ในเดือนกันยายน ปี 2557 และปัจจุบัน ณ วันที่ 11 กรกฎาคม 2563 ราคาหุ้นตกลงมาเหลืออยู่ที่ 0.030 บาท/หุ้น หรือลดลง 98%
อย่างไรก็ตาม ในปี 2560 จำนวนสาขา วุฒิศักดิ์ คลินิก ลดลงเหลือ 116 สาขา ปี 2561 ลดลงเหลือ 74 สาขา และปี 2562 เหลือ 49 สาขา เนื่องจากตลาดธุรกิจความงามมีการแข่งขันสูง และโรงพยาบาลหลายแห่งเริ่มขยายธุรกิจความงาม ส่งผลกระทบให้สาขาบางสาขาของแฟรนไชส์และบริษัทต้องปิดตัวลง
งบกำไรขาดทุนของ บริษัท วุฒิศักดิ์ คลินิก อินเตอร์กรุ๊ป จำกัด ปีงบการเงิน 2555 – 2560
ปี 2555 รายได้รวม 2,896 ล้านบาท กำไร 594 ล้านบาท
ปี 2556 รายได้รวม 3,498 ล้านบาท กำไร 414 ล้านบาท
ปี 2557 รายได้รวม 2,922 ล้านบาท กำไร 71 ล้านบาท
ปี 2558 รายได้รวม 2,584 ล้านบาท กำไร 149 ล้านบาท
ปี 2559 รายได้รวม 1,623 ล้านบาท กำไร -528 ล้านบาท
ปี 2560 รายได้รวม 481 ล้านบาท กำไร -664 ล้านบาท
ขณะที่บริษัทแม่ของ วุฒิศักดิ์ คือ EFORL งบการเงินปี 2562 มีรายได้รวม 1,994 ล้านบาท กำไรติดลบ 272 ล้านบาท มีหนี้สิน 2,548 ล้านบาท โดยเป็นผลมาจากธุรกิจการขายและให้บริการด้านความงามมีรายได้ลดลง 42%
ทั้งนี้ ล่าสุด EFORL ได้แจ้งตลาดหลักทรัพย์ ขอเลื่อนส่งงบการเงินมาแล้ว 2 ครั้ง งวดสามเดือนสิ้นสุดวันที่ 31 มีนาคม 2563 โดยให้เหตุผลว่า บริษัท วุฒิศักดิ์ ซึ่งเป็นบริษัทย่อย ได้รับผลกระทบจากการแพร่ระบาดโควิด-19 เนื่องจากถูกปิดสาขาตามมาตรการของรัฐบาล ตั้งแต่ช่วงปลายเดือนมีนาคม และเพิ่งเปิดให้บริการได้เมื่อวันที่ 1 มิถุนายน ทำให้ บริษัท วุฒิศักดิ์ มีข้อจำกัดในการเข้าถึงการรวบรวมข้อมูลเอกสาร
จนกระทั่งเดือนเมษายน 2563 บริษัท วุฒิศักดิ์ ได้ยื่นขอฟื้นฟูกิจการต่อศาลล้มละลายกลาง รวมถึงขาดแคลนบุคลากรด้านบัญชีการเงินที่ลาออกโดยไม่มีการส่งมอบงาน ทำให้ วุฒิศักดิ์ ไม่สามารถนำส่งข้อมูลงบการเงินให้ EFORL เพื่อจัดทำงบการเงินรวมได้ทัน 30 มิถุนายน 2563 จึงมีความจำเป็นขอผ่อนผันนำส่งงบการเงินภายในวันที่ 14 สิงหาคม 2563